## Odluka o porezima Općine Tisno

### NN 34/2012 (21.3.2012.), Odluka o porezima Općine Tisno

OPĆINA TISNO

843

Na temelju članka 30. Zakona o financiranju jedinica lokalne i područne (regionalne) samouprave (»Narodne novine« broj 117/93, 92/94, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07 – Odluka US RH, 73/08) i članka 29. Statuta Općine Tisno (»Službeni vjesnik Šibensko-kninske županije« br. 11/09, 14/09 i 12/10) Općinsko vijeće Općine Tisno na 19. sjednici održanoj 22. veljače 2012. godine, donosi

ODLUKU

O POREZIMA OPĆINE TISNO

I. OPĆE ODREDBE

Članak 1.

Ovom se odlukom utvrđuje stope, visina te način obračuna i plaćanja općinskih poreza i prireza na dohodak što su vlastiti izvori prihoda Općine Tisno.

II. VRSTE POREZA

Članak 2.

Općina Tisno pripadaju sljedeći općinski porezi:

1. Prirez porezu na dohodak

2. Porez na potrošnju

3. Porez na kuće za odmor

4. Porez na tvrtku ili naziv i

5. Porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaća se po stopi od 9 %.

Članak 4.

Obveznik prireza na dohodak je fizička osoba koja ostvaruje dohodak u Republici Hrvatskoj prema Zakonu o porezu na dohodak.

Osnovica prireza porezu na dohodak je porez na dohodak.

2. Porez na potrošnju

Članak 5.

Porez na potrošnju alkoholnih i bezalkoholnih pića, vina i piva plaća se po stopi od 3%.

Članak 6.

Bezalkoholnim pićima u smislu članka 5. ove odluke, smatraju se prirodni voćni sokovi (juice) kao i sva osvježavajuća gazirana bezalkoholna pića, te mineralne i gazirane vode, osim kave i čaja.

Članak 7.

Osnovica poreza na potrošnju iz članka 5. Ove odluke jest prodajna cijena pića po kojoj se pića prodaju u ugostiteljskim objektima bez poreza na dodatnu vrijednost.

Članak 8.

Porez na potrošnju alkoholnih i bezalkoholnih pića i piva obveznik poreza obračunava i plaća do 15. u mjesecu za prethodni mjesec, na način propisan Zakon o porezu na dodanu vrijednost.

Obračunati porez i iskazuje se u evidencijama propisanim za obračun poreza na dodatnu vrijednost.

3. Porez na kuće za odmor

Članak 9.

Porez na kuće za odmor plaća se 15,00 kn po četvornom metru korisne površine kuće za odmor.

Članak 10.

U postupku dokazivanja statusa kuće za odmor u smislu odredaba članka 37. stavka 1.Zakona o financiranju jedinica lokalne i područne (regionalne) samouprave, osim osobne iskaznice uzimat će se u obzir i sljedeća dokumentacija: putovnica, mjesto i visina nastanka troškova električne energije, vode, telefona, prijam poštanske pošiljke, potvrda o zasnovanom radnom odnosu, potvrdu o pohađanju škole i vrtića djeteta na području općine Tisno, izjave svjedoka, prijava izabranog liječnika s područja općine, mjesto podnošenja porezne prijave i svi drugi raspoloživi dokazi.

4. Porez na tvrtku odnosno naziv

Članak 11.

Porez na tvrtku, odnosno naziv, plaćaju godišnje, pravne i fizičke sobe koje su obveznici poreza na dobit ili poreza na dohodak ako slijedi:

|  |  |  |
| --- | --- | --- |
| 1. | Pravne osobe s područja industrije, rudarstva i prometa | 1.000,00 kn |
| 2. | Pravne osobe predstavništva inozemnih i domaćih tvrtki, poslovne banke, osiguravajući zavodi, zajednice osiguranja, lutrije kladionice i slično, te vanjsko-trgovinske pravne osobe | 1.500,00kn |
| 3. | Pravne osobe s područja poljoprivrede, lov, šumarstva | 400,00 kn |
| 4. | Pravne osobe s područja ribarstva | 900,00 kn |
| 5. | Pravne osobe s područja građevinarstva | 1.500,00kn |
| 6. | Pravne osobe s područja trgovine, ugostiteljstva i turizma | 1.500,00 kn |
| 7. | Druge pravne osobe | 600,00 kn |
| 8. | Fizičke osobe koje obavljaju samostalne djelatnosti |  |
| – | samostalni ugostitelji, trgovačke i zabavne radnje | 1.200,00 kn |
| – | Područje ribarstva | 700,00kn |
| – | Proizvodne, uslužne djelatnosti | 400,00 kn |

Ako je na istom objektu istaknuto više tvrtki ili naziva iste pravne i fizičke osobe, plaća se samo jedan spomenuti iznos poreza.

Ako postoji više vlasnika obrtničke radnje ili poduzeća plaća se samo jedan porez.

Poslovne jedinice u sastavu pravne i fizičke osobe (prodavaonice, pogoni i radionice) plaćaju 50% propisanog poreza na tvrtku ili naziv.

Poslovne jedinice i pogoni inozemnih pravnih i fizičkih osoba i poslovne jedinice i pogoni domaćih fizičkih osoba koje sjedište imaju izvan Općine za svaku poslovnu jedinicu plaćaju 1.500,00 kuna.

Ako se tvrtka upiše u registar tijekom godine, za tu godinu se ne plaća porez na tvrtku ili naziv.

Članak 12.

Obveznik poreza na tvrtku, odnosno naziv, dužan je tvrtku, odnosno naziv, promjenu imena tvrtke, odnosno naziva i svaku drugu promjenu što utječe na visinu poreza prijaviti nadležnom poreznom tijelu u roku od 15 dana od upisa u registar odnosno od nastale promjene.

5. Porez na korištenje javnih površina

Članak 13.

Porez na korištenje javnih površina plaćaju pravne ili fizičke osobe sukladno Planu korištenja javnih površina.

Članak 14.

Obračun poreza na korištenje javnih površina vrši se mjesečno za:

– predsezonu (razdoblje od 1. svibnja do 30. lipnja)

– sezonu (razdoblje od 1. srpnja do 31. kolovoza)

– posezonu (razdoblje od 1. rujna do 30. rujna)

– ostalo razdoblje tijekom godine (od 1. listopada do 30. travnja).

Članka 15.

Porez na korištenje javnih površina utvrđuje se po metru četvornom zauzete površine dnevno, odnosno mjesečno, odnosno godišnje ovisno o svrsi kako slijedi:

1. radi korištenja terasa za pružanje ugostiteljskih usluga:

A. za zatvorene (natkrite i ostakljene) zauzete površine naplaćuje se:

– za sezonu 50,00 kuna mjesečno/m2

– za predsezonu i posezonu 40,00 kuna mjesečno/m2

– za ostalo razdoblje tijekom godine 25 kn mjesečno/m2

B. natkrivene cijelu godinu (željezna, drvena i slična konstrukcija):

– za sezonu 48,00 kuna mjesečno/m2

– za posezonu i predsezonu 30,00 kuna mjesečno/m2

– za ostali dio godine 15,00 kuna mjesečno /m2

C. natkrivene vrlo brzo sklopivim zaštitama od sunca i padavina (suncobrani, tende i sl.)

– za sezonu 45,00 kuna mjesečno/m2

– za posezonu i predsezonu 26,00 kuna mjesečno/m2

– za ostali dio godine 12 kuna mjesečno/m2

2. za zauzetost javne površine građevinskim i drugim profilima, konstrukcijama i elementima, odlaganjem građevinskog i drugog materijala te postavljanjem skela na javnoj površini te prekopavanje i bilo koji drugi način zaposjedanja javne površine 2,00 kune po metru četvornom dnevno.

3. Za postavljanje kioska za prodaju novina, duhana i sl.

– 80,00 kuna po metru četvornom mjesečno tijekom godine

4. Za postavljanje kioska za prodaju voća i povrća te ugostiteljsku djelatnost

– 80,00 kuna po metru četvornom mjesečno za sezonu, predsezonu, posezonu

– 50,00 kuna po metru četvornom mjesečno za ostali dio godine.

5. Za iznajmljivanje motora, bicikli i sl.

– 5000,00kn / godišnje do 10 m2

Za zauzetost iznad 10 m2 cijena iznosi 20,00 kn/m2 dnevno

6. Za postavljanje naprava za ugostiteljsku djelatnost te prodaju roba i usluga sezona, predsezonu, posezonu

– štandovi za prodaju suvenira, bižuterije i kožne
galanterije i sl.                                                             7.500,00 kn

– štandovi za prodaju tekstila, obuće i keramike i sl        8.500,00 kn

– štandovi za prodaju voća i povrća                              8.000,00 kn

– aparat za kokice                                                       4.500,00 kn

– aparat za sladoled                                                     4.500,00 kn

– aparat za palačinke                                                   4.500,00 kn

– »vrtuljak« za prodaju razglednica                               1.500,00 kn

– štand za prodaju eteričnih ulja                                    2.000,00 kn

– štand za prodaju nakita                                              2.000,00 kn

– štand za oglašavanje i prodaju izleta..                          2.000,00 kn

– štand za prodaju oslikanih majica                                3.000,00 kn

– štand za prodaju slika i izradu portreta                         2.000,00 kn

– pokretne naprave za ugostiteljsku djelatnost                 8.500,00 kn

– aparati i naprave za zabavu i igre                              10.000,00 kn

– prometovanje turističkom vlakićem                             6.000,00 kn

Za ostali dio godine naknada iznosi 20% sezonske naknade.

7. za zauzetost (ostavljanje) na javnoj površini raznih pokretnih i nepokretnih stvari (prikolice, traktori, kamioni, bačve, neispravna vozila i slično):

– do trenutka otklanjanja 20,00 kuna po komadu dnevno.

8. za bespravno zauzimanje i onečišćenje javne površine

– do trenutka otklanjanja 20,00 kn/m2 dnevno

9. za zauzetost (ostavljanje) na javnoj površini čamaca

– 500,00 kuna po čamcu mjesečno

10. Za zauzetost (korištenje) javne površine za smještanje cestovnih motornih vozila, samo i isključivo u svrhu funkcioniranja hotela (hostela ili motela) – godišnje, prema modelu obračuna:

– sezona, predsezona i posezona 12 kuna mjesečno/m2

– ostali dio godine 20% iznosa mjesečno/m2 sezonske naknade

Odobrenje za zauzetost (korištenje) javne površine prema točki 10. ovog članka daje se na rok od jedne kalendarske (nedjeljive) godine, ukoliko isti nije reguliran drugim aktom Općinskog vijeća Općine Tisno ili općinskog načelnika.

Porez za korištenje javne površine za povremeno korištenje (ambulantna prodaja) iznosi 200,00 dnevno.

Članak 16.

Visinu poreza na korištenja javnih površina u slučajevima koji nisu predviđeni ovom odlukom odredit će načelnik Općine Tisno.

Visina poreza utvrđena za korištenje javnih površina, a koje se daju na korištenje putem natječaja, smatraju se početnim porezom.

Načelnik Općine Tisno može osloboditi od plaćanja dijela poreza korištenje javnih površina do najviše 40 % propisanog iznosa za postavu ukrasno-izložbenih naprava tipa: bačvica, klupica, ukrasnih vaza s cvijećem (mediteranskim biljem) i sl. za izlaganje autohtonih hrvatsko-mediteranskih suvenira, unikatno i ručno izrađenih proizvoda a koji zahtjevi stranaka će se pojedinačno razmatrati i odobravati kao i njihovi uvjeti korištenja.

Članak 17.

Porez na korištenje javnih površina plaća se nakon podnošenja zahtjeva odnosno dobivanja odobrenja a prije izdavanja rješenja o korištenju javne površine bez kojeg se ne može legalno koristiti ista.

Odobrenje za korištenje odnosno rješenje iz st. 1. ovog članka izdat će se nakon podmirenja svih dugovanja po osnovu poreza na korištenje javne površine iz ranijih godina.

Iznimno od st. 1. ovog članka porez na korištenje javnih površina u svrhu pružanja ugostiteljskih usluga na terasama plaća se u dva obroka i to:

– 50% odmah nakon izdavanja rješenja

– 50% obračunatog iznosa do konca kolovoza tekuće godine

Na zahtjev korisnika nadležno tijela Općine može odrediti i drugačiju dinamiku plaćanja uz suglasnost načelnika.

Članak 18.

Rješenje o davanju na korištenje i razrez poreza na korištenje javne površine donosi nadležni upravni odjel a odobrenje za korištenje javne površine izdaje načelnik ukoliko nije definirano Planom korištenja javnih površina za predmetnu kalendarsku godinu.

III. PRIJELAZNE I ZAVRŠNE ODREDBE

Članak 19.

Kada obveznik poreza i prireza porezu na dohodak dospjeli porez na dohodak dospjeli porez i prirez porezu na dohodak ne plati u propisanom roku, porez i prirez porezu prisilno se naplaćuje po odredbama Općeg poreznog zakona i drugih pozitivno ovršnih propisa.

Utvrđivanje i naplatu gradskih i općinskih poreza, osim poreza za korištenje javnih površina, obavlja Ministarstvo financija, Porezna uprava, Područni ured Šibenik, Ispostava Šibenik.

Članak 20.

Danom primjene ove odluke prestaje važiti Odluka o porezima Općine Tisno (»Službeni vjesnik Šibensko-kninske županije« br. 22/01, 61/05 i 4/11) te Odluka o izmjeni odluke o porezima Općine Tisno od 14. travnja 2009. godine.

Članak 21.

Ova odluka objavit će se u »Službenom vjesniku Šibensko-kninske županije« i u »Narodnim novinama«, stupa na snagu osmog dana od dana objave u »Narodnim novinama« a primjenjuje se od 1. travnja 2012. godine.

Klasa: 410-01/12-19.V/2

Urbroj: 2182/05-01/12-19.V/2

Tisno, 22. veljače 2012.

Predsjednik
Petar Jakovčev v. r.

Odluka, NN 34/2012-843